Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 881/12/8811	Trebišov, 21.2.2013
EEČ : 2-69-82-2013

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 11.12.2012 v čase o 12.30 h v objekte nákupného centra XXXXX v Sečovciach na ul. XXXXX odcudzila l ks parenica neúdená, l ks figy Grecko, čím pre poškodenú spoločnosť XXXXXXXXXX, XXXXX, prevádzka XXXXX XXXXX spôsobila škodu vo výške 1,90 €, pričom vykonanou lustráciou bolo zistené, že obvinená sa dňa 23.11.2012 o 13.10 h dopustila priestupku proti majetku podľa § 50 ods. 1 Zák. č. 372/1990 Zb. o priestupkoch, za ktorý jej bola uložená bloková pokuta nezaplatená na mieste č. bloku AB 835772 vo výške 30,- €, kde toto rozhodnutie nadobudlo právoplatnosť dňa 23.11.2012 
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením povereného príslušníka PZ, Obvodného oddelenia PZ v Sečovciach  sp. zn. ORP-1302/SE-TV-2012 z 11.12.2012 bolo vznesené obvinenie XXXXX za prečin krádeže podľa § 212 ods. 2 písm. f Tr. zákona, na tom skutkovom základe, ako je to uvedené vo výrokovej časti tohto uznesenia. 

	Úkonmi, ktoré boli v predmetnej trestnej veci vykonané bolo preukázané, že tento skutok obv. XXXXX má znaky prečinu krádeže podľa § 212 ods. 2 písm. f  Tr. zákona.

	V rámci vyšetrovania bol okrem iných úkonov vyžiadaný aj znalecký posudok z odboru zdravotníctva, odvetvie psychiatria, ktorým bol posúdený duševný stav obv. XXXXX.

	Zo záveru tohto znaleckého posudku je zrejmé, že obv. XXXXX trpí zmiešanou formou demencie, ktorá má charakter duševnej poruchy s progresiou a bola prítomná aj v čase spáchania trestného činu. Vzhľadom ku charakteru tejto duševnej poruchy nemohla dostatočne rozpoznať nebezpečenstvo konania pre spoločnosť a nemohla svoje konanie ovládať.  Zistená demencia má charakter psychickej poruchy s progresiou a mala podstatný vplyv na jej protiprávne konanie. Podľa znalcov obvinená  nie je schopná správne chápať zmysel trestného konania, v čase spáchania skutku nechápala, že koná protiprávne. 

	Podľa § 215 ods. 1 písm. e Tr. poriadku prokurátor zastaví trestné stíhanie, ak obvinená nebola v čase činu pre nepríčetnosť trestne zodpovedná. 

	Vzhľadom na vyššie uvedené skutočnosti bolo preto potrebné rozhodnúť tak, ako je to uvedené vo výroku tohto uznesenia a trestné stíhanie proti obv. XXXXX zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Prokopovič
prokurátor